གངས་དཀར་ཏི་སེ་ཤེལ་གྱི་མཆོད་རྟེན་འདྲ་ལ་གང་མོས་བཀོད་པ་གྲུབ།།མ་ཕམ་གཡུ་མཚོ་གཡུ་ཡི་མེ་ལོང་འདྲ་ལ་ཀླུ་ཡི་དཀོར་ནོར་འདོད་དགུ་ཚང་།།འབབ་པའི་ཆུ་བོ་བཞི་ཡང་བདུད་རྩི་འདྲ་བས་འཛམ་གླིང་མཚོ་བཞི་འཁྱིལ་བའི་རྟེན།།འཛམ་གླིང་ནོར་བུའི་མཆོག་གྱུར་གནས་ཆེན་གངས་མཚོ་མ་བགོས་སྤྱི་ལ་ཁྱབ།།གདུལ་བྱ་ཆུ་སྣོད་གྲངས་མེད་འཁྱིལ་བའི་ནང་།།འདུལ་བྱེད་མཁའ་ཟླའི་ཆ་ཤས་ཡོངས་གང་བས།།མ་ངེས་སྒྱུ་འཕྲུལ་ཞི་དང་ཁྲོ་བོའི་གར།།གདུལ་བྱ་དག་ཚེ་འདུལ་བྱེད་བཀོད་པ་བསྡུ།།ཇི་ལྟར་གང་གིས་སངས་རྒྱས་ཡིད་བྱེད་པ།།དེ་ཡི་མདུན་དུ་མངོན་སུམ་བཞུགས་ཞེས་གསུངས།།ཆོས་རྣམས་འདུན་རྩེར་གནས་པ་དེ་ཡི་ཕྱིར།།གང་ལྟར་བརྟགས་པས་དེ་ལྟར་སྣང་བའོ།།འདིར་གང་ཏི་སེ་དང་མཚོ་མ་ཕམ་གཉིས་ཀྱི་ལོ་རྒྱུས་གོ་བདེ་མདོར་བསྡུས་སུ་འབྲི་བ་ལ་གྲུབ་མཐའ་མི་འདྲ་བ་མང་པོས་བཤད་སྲོལ་མི་འདྲ་བ་སྣ་ཚོགས་སུ་མཆིས་ཀྱང་སྐབས་འདིར་གཡུང་དྲུང་བོན་གྱི་ལུགས་སུ་གནས་ཤད་ཅུང་ཟད་ཙམ་ཞིག་འཆད་པ་ལ།དེ་ཡང་ཆེས་སྔ་བ་གཡུང་སྟོན་གཤེན་རབ་མི་བོ་མཆོག་གི་ཞབས་དངོས་སུ་བཅགས་ནས།གངས་ཏི་སེ་དང་མཚོ་མ་ཕམ་ལ་བྱིན་གྱིས་བརླབས་ཏེ་ནམ་ཞིག་བོད་དུ་བོན་ཐེག་པ་རོམ་དགུ་ལ་སྤྱོད་པའི་ལུང་བསྟན་དང་བཅས་རྗེས་ལ་གསུང་གི་བསྟན་པའི་དུས་གང་མཚམས་ནས་ཞང་ཞུང་ཡུལ་གྱི་ས་གནས་སུ་གཡུང་དྲུང་བོན་གྱི་ཆོས་ལུགས་རིམ་བཞིན་དར་རྒྱས་སྐབས་གངས་ཏི་སེ་དང་མཚོ་མ་ཕམ་གཉིས་ལ་བོན་གྱི་དགོན་སྡེ་དང་སྒྲུབ་སྡེ།རི་ཁྲོད་པ་མང་པོ་སྤེལ་ནས་མཁས་སྒྲུབ་དུ་མའི་སྒོམ་བསྒྲུབ་ཀྱི་གནས་དང་དད་ལྡན་གྲངས་ལས་འདས་པས་ཕྱག་བསྐོར་མོས་མདུན་གྱི་གནས་ཁྱད་པར་ཅན་བརྩི་བ་ཡིན་ཏེ།ཇི་སྐད་དུ།ཞང་ཞུང་རྒྱལ་བ་འོད་ཀྱིས།ཞང་ཞུང་བོན་གྱི་ས་རྟཌ་ལ།།གངས་དཀར་ཏི་སེའི་གནས་མཆོག་འདིར།།ཞེས་དང་གནས་ཆེན་ཡིན་པ་མ་ཟད།ཞང་ཞུང་བོན་གྱི་བླ་རི་དང་བླ་མཚོ་ཡང་ཡིན་ཏེ།གྱད་ཕུར་ལས།བླ་རི་གངས་དཀར་ཏི་སེ་ལ།།གསེར་གྱི་མེ་དཔུང་སེར་པོ་འབར།།བླ་མཚོ་མ་ཕམ་གཡུ་མཚོ་ལ།།གཡུ་ཡི་དུད་པ་སྔོན་པོ་འཐུལ།།ཞེས་དང་།མཚན་ཁྲུས་ལས།བླ་རི་གངས་དཀར་ཏི་སེ་ལ།།བདུད་རྩི་ཚན་གྱི་སྐུ་ཁྲུས་གསོལ།།བླ་མཚོ་མ་ཕམ་གཡུ་མཚོ་ལ།།བདུད་རྩི་ཚན་གྱི་སྐུ་ཁྲུས་གསོལ།།ཞེས་ཀྱང་གྲགས།གཏམ་རྒྱུད་དུ་ཡང་ཞང་ཞུང་ནས་བོན།རྒྱ་གར་ནས་ཆོས།རྒྱ་ནག་ནས་ཁྲིམས་ཞེས་འབྱུང་ཁུངས་བརྗོད་པ་ཇི་བཞིན་བོན་གྱི་ལམ་ཡིག་གསལ་བའི་དམིགས་བུ་ཞེས་པ་ལས།རྩེ་མོ་གངས་རི་དང་རྩ་བ་བྲག་རི་ཡོད་པ།དབྱིབས་ནི་ཤེལ་གྱི་མཆོད་རྟེན་འདྲ་བ་ཞིག་ཡོད་དོ།།ཤིམ་ཕོད་ནོམ་པའི་ཚུར་རོལ་ན།།སྤོས་ངད་ལྡན་གྱི་བྱང་ཕྱོགས་སུ།།དང་ར་ཞེས་པ་མ་དྲོས་མཚོ།།མ་དྲོས་མཚོ་ལ་ཀླུ་ཆེན་བརྒྱད་དང་ལྷ་དང་དྲང་སྲོང་རྣམས་ཀྱང་མཆོད་པར་བྱོན་པའི་གནས།གནས་དེ་གསུམ་ནི་སྐྱེད་པུ་ལྟར་སུམ་ཚོམས་སུ་གནས་སོ་ཞེས་དང་།ཏི་སེའི་དཀར་ཆག་ཚངས་དབྱངས་ཡིད་འཕྲོག་ལས།མ་བརྩེགས་སྲིད་པའི་རི་མོ་ཆེན་པོ་བཞི།མ་བདལ་བྱུང་བའི་ཐང་ཆེན་པོ་བཞི།མ་བཀོད་འཁྱིལ་བའི་མཚོ་ཆེན་པོ་བཞི།རང་བྱུང་ཁྲུས་ཀྱི་སྒོ་མོ་ཆེན་པོ་བཞི།ཁ་ནས་འབབ་པའི་ཆུ་བོ་ཆེན་པོ་བཞི།མཆོག་ཏུ་བསྒྲུབ་པའི་གནས་ཆེན་བཞི།དྲག་པོ་དབལ་གྱི་རོང་ཆེན་པོ་བཞི།མི་འགྱུར་གླིང་གི་ཚལ་ཆེན་པོ་བཞི།རྫུ་འཕྲུལ་སྤྲུལ་པའི་གསང་ཕུག་ཆེན་པོ་བཞི།མི་འཇིག་གཏམས་པའི་བྲག་ཆེན་པོ་བཞི།གཙུག་ལག་བོན་གྱི་གཏེར་ཆེན་པོ་བཞི།རིན་ཆེན་ནོར་གྱི་གཏེར་ཆེན་པོ་བཞི།ཁ་ལ་རག་ཆོག་གི་ཆུ་མིག་ཆེན་པོ་བཞི།ཐོད་པ་བོར་ཆོག་གི་དུར་ཁྲོད་ཆེན་པོ་བཞི།གོམ་པ་སྤོས་ཆོག་གི་གླིང་ཆེན་པོ་བཞི།སྨོན་ལམ་བཏབ་ཆོག་གི་ལམ་བཞི།གཞན་ཡང་གསང་བའི་སྦས་ཕུག་བཅུ་གསུམ།ལྷ་ཡི་ཁྲུས་ཆབ་བཅུ་གསུམ།སྐུ་གདུང་མཆོད་རྟེན་བཅུ་གསུམ།མི་འགྱུར་ས་རྟགས་བཅུ་གསུམ།སྐུ་གསུང་ཐུགས་ཀྱི་གནས་གསུམ།མགོན་པོ་གསུམ་གྱི་གནས་གསུམ།ཡེ་ཤེས་རྫུ་འཕྲུལ་ལས་བཞི།ཞེས་དང་།ཏི་སེའི་ལྷོ་ཕྱོགས་ཀྱི་གངས་རི་ནི་སྟག་རི་ཁྲ་བོ་ཞེས་པ་དེ།ཡུལ་སྒྲ་བླའི་རྒྱལ་མོས་བྱིན་གྱིས་བརླབས་པའི་གནས་ཡིན་ཞིང་།དེང་སང་སྨན་མོ་ནགས་ཉིལ་ཞེས་ཟེར་རོ།ཡང་ཀ་གདམས་ཡེ་ཤེས་རྒྱལ་མཚན་གྱིས་མཛད་པའི་གངས་རི་མཚོ་གསུམ་གྱི་དཀར་ཆག་ལས།བདག་མེད་རྣལ་འབྱོར་ཡེ་རྒྱལ་ང་།།རིག་འཛིན་མཁའ་འགྲོའི་ལུང་བསྟན་གྲུབ།།སྟོད་སྨད་དབུས་གཙང་རུ་བཞི་ཡི།གསང་བའི་སྒྲུབ་གནས་ཐམས་ཅད་འགྲིམ།བདུད་རྩི་སྨན་གྱི་བསྒྲུབ་པ་ཞུས།སྒོས་སུ་མངའ་རིས་ཡུལ་དུ་ཕེབས།གནས་ཆེན་གངས་རི་མཚོ་གསུམ་བསྐོར།གངས་གཉན་ཏི་སེའི་མདུན་དྲུང་གི།མཆོད་རྟེན་ཁོང་སེང་བྱ་བ་རུ།།གསང་སྔགས་མེ་རི་འཁྱིལ་བ་ཡི།།དབང་ལུང་མན་ངག་བསྐུར་ནས་ཀྱང་།།ཞང་ཞུང་སྙན་བརྒྱུད་བཤད་ཙམ་ན།།གླང་ལོ་ཟླ་བ་དྲུག་པ་ཡི།།བཅུ་གཅིག་ནམ་གྱི་སྲོད་འཁོར་ལ།།ཏི་སེ་འོད་ཀྱི་གསང་ཕུག་ན།།འོད་ཟེར་ལྗང་ཁུའི་རྒྱུན་ལམ་ཞིག།བདག་གི་མདུན་ན་ཏལ་གྱིས་ཟུག།ཅེས་དང་།ལུང་དེ་ལས།རྒྱལ་གཤེན་མུ་ཁྲི་བཙན་པོའི་ཞལ་ནས།།གངས་གཉན་ཡ་བག་ཤ་ར་འདི།།དང་པོ་འབྱུང་བ་བཞི་ལས་གྲུབ།།རྒྱུ་ནི་གཡའ་གངས་ཤེལ་ལས་གྲུབ།།ཡས་མར་དཔག་ཚད་ཕྱེད་དང་བརྒྱད།།མཐའ་སྐོར་རྒྱང་གྲགས་ཕྱེད་དང་བརྒྱད།།དབྱིབས་ནི་ཤེལ་གྱི་མཆོད་རྟེན་འདྲ།།གྲུ་བཞི་ཕྱོགས་བཞིར་སྒོ་བཞི་དོད།།ཞེས་དང་།།ཞི་རྒྱས་དབང་དྲག་རྣམ་པ་བཞིས།།གཞལ་ཡས་ཆེན་པོར་བྱིན་གྱིས་བརླབས།།དེ་ལ་སྐོར་ལམ་རྣམ་གསུམ་ཡོད།།ཅེས་དང་།ཡང་དབོན་གསས་ཐ་མི་ཐད་ཀའི་ཞལ་ནས།།རྫོགས་སྐུ་ཀུན་ཏུ་བཟང་པོ་ཡི།།ཐུགས་ཉིད་མི་གཡོ་མཛོད་ཁང་ནས།།འོད་ཟེར་དཀར་དམར་མཐིང་གསུམ་འཕྲོས།།སྟོད་སྨད་བར་དང་གསུམ་གྱི་ནི།།གནས་ཆེན་གསུམ་དུ་བྱིན་གྱིས་བརླབས།།ཁྱད་པར་སྐུ་ཡི་གཏིང་རུམ་ནས།།ཨ་དཀར་འོད་དང་ལྡན་པ་ཞིག།མཁའ་ལ་འོད་དུ་འཕྲོས་ནས་ནི།།ཁྱད་པར་གནས་མཆོག་འདི་ལ་ཐིམ།།